Zuma laat ANC, land misluk | Netwerk24
Zuma laat ANC, land misluk
Deur Brian Gouveia, Bloemfontein 12 Januarie 2017 00:01
Die nuutste plan van pres. Jacob Zuma en die versplinterde ANC om te "hervorm" moet noukeurig bekyk en die versteekte agenda en planne om mag te behou geïdentifiseer word.
Hierdie nuwe plan is aan hulle opgedwing weens hul swak vertoning in die laaste munisipale verkiesing en die welbekende feit dat hulle orals steun verloor deur hul korrupte optredes en swak dienslewering.
Die "Zuma-jare" was 'n totale mislukking.
Hy was 'n verleentheid, ongeskik vir die rol en 'n man wat sy mag misbruik het vir selfverryking en bedrog.
Die ANC se magsmanne het niks gedoen om dit te keer nie. Nou gaan hulle almal skielik van rigting verander?
Hoekom het Zuma nie die waardes getoon wat hy nou die vermetelheid het om te noem nie?
Mense moet verstaan dat hierdie klomp nou desperaat is om hul poste te behou en enige leë beloftes en skaamtelose leuens aanvaarbaar is om die oningeligte kiesers te paai.
Hulle het totaal misluk en sal so aangaan tot ons land se vernietiging.
'n Uitstekende resep vir korrupsie en wanbestuur is 'n eenpartystaat met 'n diktator aan die hoof, of as een party oorweldigend sterker as die ander is, soos die ANC tot onlangs toe was. Voeg daarby onbevoegde, arrogante leiers sonder verantwoordbaarheid en integriteit en 'n katastrofe is onafwendbaar.
Zuma het natuurlik die verval verhaas met die aanstel van lojale, dikwels onbevoegde ondersteuners in die kabinet, strategiese staatsdepartemente, asook semistaatsinstansies soos Eskom.
Sy skemas het die land miljarde gekos, die ANC laat verbrokkel en 'n kultuur van korrupsie gevestig.
Die openbare sektore is wanfunksioneel en 'n broeines van bedrog en korrupsie. Die land word gesien as 'n gevaarlike plek en nie beleggingsvriendelik nie.